Oznámenie Komisie Európskemu parlamentu podľa článku 251 odseku 2 druhého pododseku Zmluvy o ES, pokiaľ ide o spoločnú pozíciu Rady k prijatiu odporúčania Európskeho parlamentu a Rady o ochrane neplnoletých osôb a ľudskej dôstojnosti a o práve na odpoveď v súvislosti s konkurencieschopnosťou európskeho priemyslu audiovizuálnych a informačných služieb on-line /* KOM/2006/0546 v konečnom znení - COD 2004/0117 */





[pic] | KOMISIA EURÓPSKYCH SPOLOČENSTIEV | Brusel, 21.9.2006 KOM(2006) 546 v konečnom znení 2004/0117 (COD) OZNÁMENIE KOMISIE EURÓPSKEMU PARLAMENTU podľa článku 251 odseku 2 druhého pododseku Zmluvy o ES, pokiaľ ide o spoločnú pozíciu Rady k prijatiu odporúčania Európskeho parlamentu a Rady o ochrane neplnoletých osôb a ľudskej dôstojnosti a o práve na odpoveď v súvislosti s konkurencieschopnosťou európskeho priemyslu audiovizuálnych a informačných služieb on-line 2004/0117 (COD) OZNÁMENIE KOMISIE EURÓPSKEMU PARLAMENTU podľa článku 251 odseku 2 druhého pododseku Zmluvy o ES, pokiaľ ide o spoločnú pozíciu Rady k prijatiu odporúčania Európskeho parlamentu a Rady o ochrane neplnoletých osôb a ľudskej dôstojnosti a o práve na odpoveď v súvislosti s konkurencieschopnosťou európskeho priemyslu audiovizuálnych a informačných služieb on-line 1. SÚVISLOSTI Dátum predloženia návrhu Európskemu parlamentu a Rade (dokument KOM(2004)341 konečné znenie – 2004/0117 (COD): | 30.4.2004. | Dátum predloženia stanoviska Európskeho hospodárskeho a sociálneho výboru: | 9.2.2005. | Dátum stanoviska Európskeho parlamentu, prvé čítanie: | 7.9.2005. | Dátum doručenia zmeneného a doplneného návrhu: | 23.1.2006. | Dátum prijatia spoločnej pozície: | 18.9.2006. | 2. CIEĽ NÁVRHU KOMISIE Návrh obsahuje odporúčanie Európskeho parlamentu a Rady o ochrane neplnoletých osôb a ľudskej dôstojnosti a o práve na odpoveď v súvislosti s konkurencieschopnosťou európskeho priemyslu audiovizuálnych a informačných služieb. Návrh nadväzuje na druhú hodnotiacu správu Komisie pre Radu a Európsky parlament o uplatňovaní odporúčania Rady 98/560/ES z 24. septembra 1998 o rozvoji konkurencieschopnosti európskeho priemyslu audiovizuálnych a informačných služieb prostredníctvom podpory vnútroštátnych rámcových podmienok pre dosiahnutie porovnateľnej a efektívnej úrovne ochrany neplnoletých osôb a ľudskej dôstojnosti. 3. PRIPOMIENKY K SPOLOČNEJ POZÍCII Rada urobila v návrhu Komisie (naposledy zmenenom a doplnenom v zmenenom a doplnenom návrhu Komisie z 20. januára 2006) niekoľko podstatných zmien, z ktorých je väčšina prijateľná, pretože sa nimi pomôže zabezpečiť konečné dosiahnutie cieľov vytýčených v odporúčaní. V porovnaní s návrhom Komisie sa v celom texte pozmenili niektoré formulácie, aby sa dosiahla lepšia zrozumiteľnosť alebo dosiahol súlad s navrhovaným odporúčaním. Odôvodnenia V odôvodnení 17 o zobrazovaní pohlaví v médiách a reklame posledná časť vety: „prípadne prijať vhodné opatrenia“ sa vynechala. Komisia voči vynechaniu tejto časti nemá námietky. V odôvodneniach sa neurobili ďalšie podstatné zmeny. Normatívna časť V jadre normatívnej časti sa urobili tieto zmeny: V ods. I bode 2 a) sa doplnila časť „a ďalej napríklad prostredníctvom ďalšieho vzdelávania v rámci školského vzdelávania“. Komisia nemá výhrady voči doplneniu tohto príkladu. V ods. I bode 2 c) sa doplnilo ustanovenie „opatrenie na lepšiu informovanosť občanov o možnostiach, ktoré ponúka internet“. Komisia víta doplnenie tohto ustanovenia. V ods. II bode 1 sa doplnili spojenia „napríklad prostredníctvom filtrovacích systémov“ a „alebo varovných správ“. Komisia nemá výhrady voči doplneniu týchto príkladov. Ods. II bod 2 sa preformuloval a jeho súčasné znenie je: „zvážili možnosť vytvorenia filtrov, ktoré by znemožňovali prenášať cez internet materiály urážajúce ľudskú dôstojnosť“. Komisia napriek tomu, že v ustanovení sa už konkrétne neuvádzajú „materiály obsahujúce detskú pornografiu“, zastáva názor, že takéto materiály spadajú pod „materiály urážajúce ľudskú dôstojnosť“. Komisia preto nemá námietky voči tomuto novému zneniu. V ods. II bod 3 sa vypustila časť „s využitím systémov na filtrovanie informácií, ktoré si užívatelia vymieňajú“. Keďže podstatná časť „vyvinúť opatrenia na podporu využívania systémov označovania obsahu“ v ustanovení zostala uvedená, Komisia nemá námietky voči tomuto preformulovaniu. Ods. II bod 4 sa preformuloval a jeho súčasné znenie je: „posúdiť efektívne spôsoby zabránenia diskriminácii na základe pohlavia, rasového alebo etnického pôvodu, náboženského vyznania alebo svetonázoru, zdravotného postihnutia, veku alebo sexuálnej orientácie v audiovizuálnych službách a informačných službách on-line, boja proti nej a podporovania diverzifikovaného a realistického obrazu schopností a potenciálu mužov a žien v spoločnosti.“ Týmto preformulovaním sa podstata ustanovenia nemení. Komisia preto nemá námietky voči tomuto novému zneniu. V odseku, ktorý sa začína slovami „KONŠTATUJÚ, ŽE KOMISIA“ sa v bode 1 doplnila časť „výhody a“. Komisia nemá námietky voči tomuto objasneniu vzhľadom na plánovanú podporu informačných opatrení v súvislosti s viacročným programom Spoločenstva na roky 2005 - 2008 podpory bezpečného využívania internetu a nových on-line technológií. V tom istom odseku sa v bode 6 doplnila táto časť: „plánuje na základe informácií poskytnutých zo strany členských štátov predložiť Európskemu parlamentu a Rade správu o realizácii a účinnosti opatrení konkretizovaných v tomto odporučení a prehodnotiť toto odporučenie vtedy, keď to bude potrebné.“ Toto doplnenie je pre Komisiu prijateľné a predstavuje takisto riešenie pre otázky v navrhovaných ustanoveniach (pozmeňujúce a doplňujúce návrhy EP 35 a 36), v ktorých sa odporúča, aby členské štáty Komisii predkladali správy o opatreniach prijatých s cieľom realizovať toto odporúčanie a aby Komisia na základe týchto správ členských štátov Európskemu parlamentu predkladala správu o opatreniach ustanovených v tomto odporúčaní. Komisia preto zastáva názor, že vzhľadom na toto nové ustanovenie by uvedené ustanovenia nemuseli v texte zostať. Prílohy V prílohe I sa urobili iba malé zmeny: spojenie „minimálne zásady“ sa opäť zmenilo na „informačné pokyny“, a posledná veta: „Členské štáty zabezpečia, aby účinné vykonávanie práva na odpoveď (alebo na rovnocennú nápravu) a práva na slobodu prejavu nebolo neoprávnene obmedzované.“, sa zo spoločnej pozície Rady vynechala. Pojem „informačné pokyny“ je pre Komisiu prijateľný a Komisia súhlasí s Radou, že veta „Členské štáty zabezpečia, aby účinné vykonávanie práva na odpoveď (alebo na rovnocennú nápravu) a práva na slobodu prejavu nebolo neoprávnene obmedzované.“ je prebytočná. Napriek tomu, že sa z prílohy II vypustili dva „Príklady možných činností týkajúcich sa mediálnej gramotnosti“ a Rada ostatné príklady preformulovala, podstata zásad, z ktorých tieto príklady vychádzali, zostáva nezmenená. Komisia preto môže tieto zmeny prijať. Rada všetky „Príklady možných činností priemyslu a zúčastnených strán v prospech neplnoletých osôb“ v prílohe III preformulovala. Keďže podstata týchto príkladov ostáva nezmenená, Komisia môže tieto zmeny prijať. 4. ZÁVER Rada aj Komisia v plnom rozsahu, čiastočne alebo v zásade prijali zmeny a doplnenia 1, 2, 4, 6, 7, 8, 9, 10, 11, 12, 14, 15, 16, 18, 19, 20, 21, 22, 23, 24, 25, 26, 28, 29, 30, 31, 33, 35, 36, 37 a 38. Rada okrem toho prevzala zameranie zmeneného a doplneného návrhu Komisie v tom zmysle, že do svojej spoločnej pozície nezahrnula zmeny a doplnenia 3, 5, 13, 27, 32 a 34. Komisia zastáva názor, že v spoločnej pozícii, prijatej 18. septembra 2006 kvalifikovanou väčšinou, sa do veľkej miery zohľadnili ciele a prístup vytýčené v jej vlastnom návrhu a že Rada náležite zohľadnila obavy a priority Európskeho parlamentu a prijala väčšinu zmien a doplnení, ktoré parlament navrhol. Z tohto dôvodu Komisia vyslovuje spoločnej pozícii svoju podporu a uvíta dohodu medzi parlamentom a Radou v blízkej budúcnosti s cieľom skorého prijatia odporúčania.